“গট আপ গেম। তরুণী জীবিত রয়েছে।’’ অনুব্রত মণ্ডলের এই মন্তব্যের কয়েক ঘণ্টা পরেই উদ্ধার করা হল লাভপুর থেকে অপহৃত বিজেপি নেতার মেয়ে। পুলিশের দাবি, রাজনৈতিক স্বার্থে বাবাই মেয়েকে অপহরণ করিয়েছেন। পুলিশ তরুণীর সঙ্গে কথা বলার আগেই অবশ্য অনুব্রত মণ্ডল দাবি করেন, তরুণী স্বীকার করেছে তাঁকে তাঁর বাবা এবং মনিরুল কাকা (তৃণমূল বিধায়ক) অপহরণ করিয়েছে। বিজেপি নেতার মেয়ে অপহরণকাণ্ডে একই সঙ্গে দলের বিধায়কের ভূমিকা নিয়েও প্রশ্ন তুলে দিলেন বীরভূমের তৃণমূল জেলা সভাপতি।
শনিবার বীরভূমের মুরারইয়ে সাংবাদিকদের অনুব্রত মণ্ডল বলেছিলেন “ওই তরুণী সুস্থ আছে। গট আপ গেম।’’ এই বক্তব্যের আগে পর্যন্ত তরুণীর হদিশ না পেয়ে অপহৃতার ছবি দিয়ে সন্ধান চেয়ে বিজ্ঞাপন দিয়েছিল পুলিশ। তার পরেই উদ্ধারের খবর চাউর হয়।

এই বিষয়ে অন্যান্য খবর

অগ্নিগর্ভ লাভপুর, বিজেপি নেতার মেয়ে কোথায়, আক্রান্ত তৃণমূলের মনিরুল


বোলপুরের অতিরিক্ত পুলিশ সুপার তন্ময় সরকার সাংবাদিক সম্মেলন করে বলেন, “রবিবার সকালে ডালখোলা ষ্টেশন থেকে তরুণীকে উদ্ধার করা হয়েছে। তাঁকে অপহরণের অভিযোগে রাজু বটক সরকার ও দীপঙ্কর মণ্ডল নামে দু’ জনকে গ্রেফতার করা হয়েছে। তাদের বাড়ি দার্জিলিং জেলার নকশালবাড়ি থানার দক্ষিণ রথতলা এলাকায়। তরুণীর বাবা একটি মামলায় অভিযুক্ত। সেখান থেকে বাঁচতে তিনি এই কাণ্ড ঘটিয়েছেন। কারণ এই অপহরণকাণ্ড নিয়ে আন্দোলনকারীরা বিরোধী রাজনৈতিক দলের দিকে অভিযোগের আঙুল তুলছিলেন।

দুই অভিযুক্তকে নিয়ে পুলিশের সাংবাদিক সম্মেলন। নিজস্ব চিত্র
তা ছাড়া অপহরণের সময়ে কোনওরকম বাধা দেওয়ার চেষ্টা করা হয়নি, সে প্রমাণও মিলেছে। অপহরণের অভিযোগ দায়ের হলেও তদন্তে প্রমাণিত হয়েছে এটা সম্পূর্ণ পূর্ব পরিকল্পিত। তাই দুই যুবকের পাশাপাশি মেয়েটির বাবা সুপ্রভাত বটব্যালকেও গ্রেফতার করা হয়েছে।’’ 
লাভপুরের বিজেপি নেতা সুপ্রভাত বটব্যালের অভিযোগ ছিল, বৃহস্পতিবার রাতে তাঁর বাড়িতে চড়াও হয় বেশ কয়েক জন দুষ্কৃতী। সেই সময় তিনি বাড়িতে ছিলেন না। তাঁর মেয়েকে জোর করে তুলে নিয়ে যায় দুষ্কৃতীরা। অভিযোগ জানালেও এখনও পর্যন্ত কোনও ব্যবস্থা নেয়নি পুলিশ।
ঘটনা প্রকাশ্যে আসতেই উত্তপ্ত হয়ে ওঠে এলাকা। বৃহস্পতিবার থেকেই লাভপুরের বিভিন্ন এলাকায় শুরু হয় বিক্ষোভ। শনিবার লাভপুরের পাশাপাশি কীর্ণাহার ও তার আশেপাশের গ্রামগুলিতে বিক্ষোভ ছড়িয়ে পড়ে। লাভপুরের তৃণমূল বিধায়ক মনিরুল ইসলামের গাড়ি ভাঙচুর করে তাঁকে তাড়া করা হয়। আতঙ্কিত বিধায়ক থানায় আশ্রয় নেন।
পুলিশ অবশ্য গোটা ঘটনাই অপহৃত তরুণীর বাবার ষড়যন্ত্র বলে দাবি করেছে। অপহৃতা তরুণীর বাবা বিজেপি নেতা সুপ্রভাত বটব্যাল-সহ তিনজনকে গ্রেফতার করা হয়েছে। অন্যদিকে বিধায়কের গাড়ি ভাঙচুর এবং পুলিশের কাজে বাধা দেওয়ার অভিযোগে তৃণমূল নেতা দেবাশিস ওঝা, বিজেপির জেলা সহ-সভাপতি বিশ্বজিৎ মণ্ডল-সহ ১২ জনকে গ্রেফতার করেছে পুলিশ। 
অতিরিক্ত পুলিশ সুপারের দাবি, “সুপ্রভাত বটব্যালের সঙ্গে ধৃতদের যোগাযোগ ছিল। কয়েক বার সুপ্রভাতবাবু তাদের এলাকায় গিয়ে কথাও বলেছিলেন। এমন কী, ঘটনার আগের দিন বোলপুরে একটি বৈঠক করা হয়েছিল। শুধুমাত্র রাজনৈতিক স্বার্থে চাপের মুখে তিনি এ কাজ করেছেন। এর সঙ্গে জেলা ও রাজ্যস্তরের কেউ যুক্ত কিনা দেখা হচ্ছে।’’
রবিবার সন্ধ্যায় সাংবাদিক সম্মেলন করার সময়ে অবশ্য ওই পুলিশকর্তা দাবি করেন, এখনও পর্যন্ত মেয়েটির সঙ্গে কথা বলা সম্ভব হয়নি। যদিও তৃণমূলের জেলা সভাপতি অনুব্রত মণ্ডল তার আগেই বলে দেন, “মেয়েটি স্বীকার করেছে তাকে বাবা এবং মনি (বিধায়ক মনিরুল ইসলাম) কাকু অপহরণ করিয়েছে। এর সঙ্গে এলাকার দেবাশিস ওঝা এবং বিজেপি নেতারা যুক্ত রয়েছে। আমাদের দলের বিধায়ক বলে সে লাটসাহেব নয়।’’ তবে কেন নিজের দলের বিধায়কের দিকেই তিনি আঙুল তুলছেন, তা স্পষ্ট করেননি তৃণমূল জেলা সভাপতি।
অপহরণ কাণ্ডে তাঁর যোগসূত্র নিয়ে জেলা সভাপতির মন্তব্যের প্রতিক্রিয়া জানতে চাইলে মনিরুল ইসলাম বলেন, “এ নিয়ে কোনও মন্তব্য করব না। যিনি বলেছেন তাকেই জিজ্ঞাসা করুন। আর দেবাশিস ওঝা আমাদের বিরোধী দলের লোক। তিনি আমার বিরোধী হিসাবেই ছিলেন। তবে মেয়েটিকে উদ্ধার করায় পুলিশকে ধন্যবাদ দেব। আইন আইনের পথে চলবে।’’